KLASA: 034-05/24-01/38

URBROJ: 711-02-01/04-2024-02

Zagreb, 08. ožujka 2024.

**TIHANA STEPIĆ**

**direktorica trgovačkog društva**

**KOMUNALNO NETRETIĆ d.o.o.**

**Predmet:** **mišljenje na zahtjev Tihane Stepić, direktorice trgovačkog društva**

**KOMUNALNO NETRETIĆ d.o.o. za komunalne djelatnosti**

* ***daje se***

Povjerenstvo za odlučivanje o sukobu interesa (dalje: Povjerenstvo) dana 27. veljače 2024. zaprimilo je zahtjev za davanjem mišljenja koje je podnijela je obveznica Tihana Stepić, direktorica trgovačkog društva KOMUNALNO NETRETIĆ d.o.o. za komunalne djelatnosti.

Obveznica u zahtjevu navodi da je pročelnica Jedinstvenog upravnog odjela Općine Netretić, te da je istovremeno imenovana za direktoricu trgovačkog društva KOMUNALNO NETRETIĆ d.o.o., u kojem svojstvu prima volontersku naknadu.

Obveznica nadalje navodi kako KOMUNALNO NETRETIĆ d.o.o., a što se tiče svojih djelatnosti, jedino upravlja grobljima na području Općine Netretić, vrši uslugu ukopa pokojnika, te održava javne i zelene površine (košnja istih).

Obveznica također navodi da je u obiteljskoj situaciji u kojoj se pojavila potreba za osnivanjem trgovačkog društva koje bi se bavilo građevinskom djelatnosti te stoga traži mišljenje Povjerenstva može li ona osnovati takvo društvo (biti jedini osnivač), dok bi direktor bi bio član obitelji, te ukoliko je to dopušteno, traži mišljenje mora li istovremeno sa osnivanjem izvršiti prijenos upravljačkih prava tog društva, i ako je dužna to učiniti može li ih prenijeti na direktora, člana obitelji.

Obveznicu također zanima postoje li još dodatne mjere mora poduzeti kako ne bi došlo do sukoba interesa.

Zaključno obveznica traži mišljenje ima li, ukoliko da ostavku na funkciju direktorice, zabranu osnivanja trgovačkog društva dvanaest mjeseci od podnošenja ostavke.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 42. sjednici održanoj 08. ožujka 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u sudski registar nadležnog trgovačkog suda utvrđeno je da je jedini osnivač trgovačkog društva KOMUNALNO NETRETIĆ d.o.o. za komunalne djelatnosti Općina Netretić, dok je Tihana Stepić upisana kao direktorica istog društva, slijedom čega je obveznica ZSSI-a.

Člankom 19. stavkom 1. ZSSI-a propisano je da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točkom 3. i 6. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika te da su povezane osobe sve osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo ističe kako obveznica sukladno odredbama ZSSI-a tijekom obnašanja dužnosti, može imati vlasničke udjele u drugim trgovačkim društvima, što uključuje i osnivanje novog trgovačkog društva, no ukoliko ima 5% ili više vlasničkih udjela mora svoja upravljačka prava prenijeti na drugu osobu koja nije član njezine obitelji iz članka 5. stavka 1. točke 3. ZSSI-a ili s njom povezana osoba iz članka 5. stavka 1. točke 6. ZSSI-a, jer u protivnom postupa suprotno članku 19. stavku 1. ZSSI-a.

Slijedom navedenog, obveznica Tihana Stepić može tijekom obnašanja dužnosti direktorice trgovačkog društva KOMUNALNO NETRETIĆ d.o.o. osnovati privatno trgovačko društvo, no istovremeno je dužna upravljačka prava koja proizlaze iz vlasništva nad poslovnim udjelom prenijeti na drugu osobu, ukoliko ima 5% ili više vlasničkih udjela, pri čemu ta osoba na koju se prenose upravljačka prava ne može biti član obitelji obveznice, niti druga s obveznicom povezana osoba.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo ističe kako obveznica može biti vlasnica trgovačkog društva, no tijekom obnašanja dužnosti sukladno članku 18. stavku 1. ZSSI-a ne može biti član uprave odnosno direktor toga društva.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 22. stavkom 1. ZSSI-a propisano je da obveze koje za obveznika proizlaze iz članka 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Člankom 22. stavkom 2. i 3. ZSSI-a propisano je da se obveze iz članka 18. Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu, a iznimno od stavka 2. ovoga članka, nakon prestanka dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Slijedom navedenih zakonskih odredbi, ukoliko obveznica osnuje trgovačko društvo, isto ne može stupiti u poslovni odnos s trgovačkim društvom KOMUNALNO NETRETIĆ d.o.o. za komunalne djelatnosti za vrijeme obnašanja navedene dužnosti, kao niti u razdoblju od 12 mjeseci od dana prestanka njezina obnašanja, jer je to suprotno članku 20. stavku 1. ZSSI-a te članku 22. stavku 1. ZSSI-a, a pravnom posljedicom ništetnosti pravnih poslova.

Zaključno se iznosi kako u slučaju prestanka dužnosti (prestanka statusa obveznika ZSSI-a po bilo kojoj osnovi) obveznica može osnovati trgovačko društvo, pri čemu u tom slučaju nije dužna prenositi poslovni udio na drugu osobu, te u tome slučaju može biti i direktorica (član uprave) takvoga društva, s obzirom da se odredba članka 18. stavka 2. ZSSI-a ne primjenjuje na obveznicu, jer u odnosu na istu nije zakonom propisano pravo na naknadu plaće nakon prestanka obnašanja dužnosti, a čak i da je tome tako, obveznica bi nakon prestanka obnašanja dužnosti sukladno članku 22. stavku 3. ZSSI-a, mogla biti direktorica (članica uprave) trgovačkog društva u kojima ima većinski udio u vlasništvu.

Ukazuje se obveznici i na odredbu iz članka 19. stavka 3. ZSSI-a, kojom je propisano da je, u slučaju ako trgovačko društvo u kojem obveznik ima 5% i više udjela u vlasništvu putem javnog natječaja ili na drugi način stupa u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave imaju upravljački udio, navedeno trgovačko društvo o takvom poslovnom događaju dužno obavijestiti Povjerenstvo.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Tihani Stepić, elektroničkom dostavom
2. Objava na mrežnoj stranici Povjerenstva
3. Pismohrana